[www.caritasmallorca.org](http://www.caritasmallorca.org)

**Nota de prensa**

**Càritas Mallorca i Fundació Endesa formen a 14 persones en electricitat i energies renovables per a millorar la seva inserció laboral**

**• De les persones participants, cinc són dones, tres ja han accedit a una ocupació i altres tres han rebut ofertes i estan pendents d'obtenir el permís de treball.**

**• La formació ha comptat amb la col·laboració de ASINEM i el suport del programa europeu d'Inclusió i Economia Social (POISES).**

**• Fundació Endesa i Càritas aposten des de 2012 per una formació adaptada a la demanda empresarial, amb un enfocament social i d'ocupabilitat per a persones en situació de vulnerabilitat.**

**Palma, 5 d’agost de 2025.**

**Fundació Endesa i Càritas Diocesana de Mallorca** han clausurat una nova edició del **curs d'Electricitat i Energies Renovables**, una iniciativa formativa dirigida a millorar l'ocupabilitat de persones en situació de vulnerabilitat i amb especials dificultats d'accés al mercat laboral.

Un total de **14 persones**, cinc d'elles dones, han participat en aquesta acció formativa de **320 hores**, que s'ha desenvolupat des de gener i ha finalitzat recentment amb la realització de pràctiques no laborals en empreses del sector. El resultat ja és tangible: tres persones han aconseguit ocupació, dues en empreses vinculades a l'electricitat i energies renovables i una en un altre àmbit. A més, altres tres persones han rebut ofertes laborals relacionades amb la formació i estan en procés de regularització administrativa per a poder accedir al lloc.

La formació, que ha comptat amb el cofinançament del **programa europeu d'Inclusió i Economia Social,** **Poises**, ha comptat també amb la col·laboració de l'**Associació d'Instal·ladors de Balears (Asinem**) en les instal·lacions dels quals s'ha dut a terme part de la formació programada principalment la que està vinculada al muntatge i manteniment d'instal·lacions solars fotovoltaiques, i el relacionat amb l'aerotèrmia, la climatització eficient de la llar.

El curs desenvolupat s'ha dividit en diferents **mòduls** amb els següents continguts:

• **Mòdul d'electricitat bàsica** de 60 hores.

• **Mòdul Muntatge i manteniment d'instal·lacions solars** **fotovoltaiques** de 90 hores. Mòdul formatiu acreditat pel Servei d'Ocupació de les Illes Balears, SOIB amb codi MF2051\_1.

• **Mòdul d'Iniciació a l'Aerotèrmia** de 30 hores. Titulació pròpia de Asinem.

• **Mòduls de Pràctiques no Laborals** en empresa de 80 hores. Col·laboració de Asinem per a contactar amb empreses sector de l'electricitat i fotovoltaica que han facilitat les pràctiques dels alumnes.

**Una aliança per la inclusió laboral des de 2012**

Fundació Endesa i Càritas aposten des de 2012 per la **millora de l'ocupabilitat de persones amb dificultats d'accés a un treball** digne. Any rere any, ofereixen programes de formació on s'inclouen **cursos per a reforçar habilitats bàsiques** juntament amb **altres formacions de temàtiques més especialitzades**, com el present d'electricitat i energies renovables, amb l'objectiu també de cobrir les demandes de mà d'obra del sector juntament amb la resposta social d'afavorir contractes laborals per a col·lectius vulnerables.